เทศบาลนครยะลา จัด "สภากาแฟเพื่อประชาชน" เปิดโอกาสให้ชาวเมืองมีส่วนร่วมแสดงความคิดเห็น
เทศบาลนครยะลา จัด "สภากาแฟเพื่อประชาชน" เปิดโอกาสให้ชาวเมืองมีส่วนร่วมแสดงความคิดเห็น

วันนี้ (18 พ.ย. 60) ที่บริเวณใต้อาคารศรีนิบง ศูนย์เยาวชนเทศบาลนครยะลา นายพงษ์ศักดิ์ ยิ่งชนม์เจริญ นายกเทศมนตรีนครยะลา ได้เดินทางมาพบปะพูดคุยแลกเปลี่ยนความคิดเห็นในการพัฒนาบ้านเมือง กับประชาชนในพื้นที่เขตเทศบาลนครยะลา ในกิจกรรมสภากาแฟเพื่อประชาชน ซึ่งเทศบาลนครยะลาจัดขึ้นเพื่อให้ประชาชนได้มีส่วนร่วมในการแสดงความคิดเห็นในด้านต่างๆ นอกจากนี้ทางสำนักการสาธารณสุขและสิ่งแวดล้อม ยังได้จัดเจ้าหน้าที่มาบริการตรวจสุขภาพให้กับประชาชน ฟรี อีกด้วย

นายพงษ์ศักดิ์ ยิ่งชนม์เจริญ นายกเทศมนตรีนครยะลา กล่าวว่า กิจกรรม สภากาแฟเพื่อประชาชน เป็นกิจกรรมซึ่งเทศบาลฯ จัดขึ้นเป็นประจำในทุกเดือน เพื่อให้ประชาชนได้มีส่วนร่วมในการแสดงความคิดเห็นในด้านต่างๆ โดยเทศบาลนครยะลา ก็จะได้นำความคิดเห็น และปัญหาต่างๆ ของประชาชน ไปเป็นแนวทางในการปรับปรุงพัฒนาเมืองยะลาให้มีความเจริญก้าวหน้าต่อไป

ในส่วนของทางเทศบาลฯ ก็จะได้พูดคุย ชี้แจงการดำเนินงานพัฒนาเมืองยะลาในห้วงที่ผ่านมา เพื่อให้ประชาชนได้รับทราบ โดยที่ผ่านมาเมื่อเดือนตุลาคม ซึ่งมีงานพระราชพิธีถวายพระเพลิงพระบรมศพ ในหลวง รัชกาลที่ 9 ก็ต้องขอขอบคุณชาวยะลาที่ได้ร่วมแรงร่วมใจ ทำให้การจัดงานพระราชพิธีเป็นไปด้วยความเรียบร้อย สมพระเกียรติ รวมทั้งการร่วมกันบริจาคเงิน โครงการ "ก้าวคนละก้าว" ของตูน บอดี้สแลม ซึ่งจะนำมาช่วยเหลือโรงพยาบาลยะลาและโรงพยาบาลต่างๆ ในการรักษาผู้เจ็บป่วย ส่วนในเรื่องปัญหาอุทกภัย ขณะนี้ทางเทศบาลนครยะลาก็ได้เตรียมความพร้อมในการรองรับสถานการณ์ ซึ่งอาจจะเกิดขึ้นไว้แล้ว